《戏赠牛女》
宋代·舒岳祥

掷果久怜潘岳好，投梭不入幼舆痴。
彩云似扇羞郎面，新月如弓学妇眉。
喜鹊成桥终有别，阳乌出海且教迟。
如何自古占天者，不说经躔有动移。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。